'Kami mahu tukar pimpinan Perlis'
Malaysiakini.com
Mar 15, 2008

Datuk Mat Isa Sabu, menteri besar baru Perlis, berkata beliau dan kumpulannya "tidak mempunyai masalah" dengan pengerusi BN negeri Datuk Seri Shahidan Kassim.

Mat Isa bagaimanapun mengakui "wujud masalah kepemimpinan di negeri itu" dan kumpulannya berkempen dalam pilihanraya umum lalu demi melakukan perubahan tersebut.

"Semasa kempen pilihan raya selama 13 hari, kami berkempen bukannya kerana berlawan dengan pembangkang tetapi dengan krisis dalaman pucuk pimpinan Umno Perlis sendiri," katanya hari ini seperti dilapor Bernama.

Beliau juga mendakwa, keputusan pilihanraya 8 Mac lalu memihak kepada kumpulan itu dan pengundi memberikan kemenangan besar kepada BN kerana yakin pada keupayaan mereka.

"Saya mendapat maklum balas bahawa rakyat gembira dengan perubahan baru ini.

"Jika tuan-puan tidak percaya, datanglah ke Perlis hari ini dan melihat sendiri sepanduk yang dipasang rakyat untuk menyatakan sokongan," beliau dipetik sebagai berkata.

Kumpulan sembilan wakil rakyat yang dimaksudkan itu, selain beliau sendiri, termasuklah adinda Raja Perlis dan juga wakil Pauh, Datuk Seri Syed Razlan Syed Putra Jamalullail, Yip Sun Onn (wakil Titi Tinggi), Dr Por Choo Chor (Indera Kayangan) dan Mohd Rawi Kassim (Beseri).

Dalam laporan itu, Mat Isa turut menafikan beliau didalangi setiausaha agung Umno Datuk Seri Radzi Sheikh Ahmad, yang juga ketua bahagian dan ahli parlimen Kangar.

"Kami hanya meminta pertolongan Radzi untuk mengadakan pertemuan dengan Perdana Menteri," katanya.

Mat Isa menjelaskan, beliau bersama kumpulannya itu menghadap Raja Perlis di Istana Siraj, Kuala Lumpur semalam selepas Shahidan berbuat demikian.

Beliau juga mendakwa, tindakan sembilan wakil rakyat itu "dibuat secara sukarela tanpa didalangi mana-mana pihak."

Mengikut Artikel 39 (2) Undang-Undang Tubuh Negeri Perlis, Raja berhak melantik seseorang yang pada fikirannya mendapat kepercayaan ramai wakil rakyat untuk menjadi Menteri Besar bagi mengetuai majlis kerajaan negeri.

Selain Shahidan, empat lagi wakil rakyat BN tidak memihak kepada Mat Isa.

Negeri kecil itu mempunyai 15 kerusi DUN, satu daripadanya dimenangi PAS pada pilihanraya umum Sabtu lepas.

Copyright © 1999-2007 Mkini Dotcom Sdn. Bhd.
Source : http://www.malaysiakini.com/news/79911